SKRIFTLIG FORESPØRGSEL P-2438/99

af W.G. van Velzen (PPE-DE) til Kommissionen

(13. december 1999)

Om: Følgerne for det indre marked af forkastelsen af den franske elektricitetslov

Den 2. marts 1999 vedtog den franske Nationalforsamling ved førstebehandling elektricitetsloven, men den 18. november forkastede Senatet lovforslaget. Formelt set burde EU-elektricitetsdirektivet allerede have været gennemført i national lov den 18. februar 1999.

1. Under henvisning til Kommissionens svar på mine tidligere forespørgsler bedes den oplyse, hvilke følger forkastelsen af den franske elektricitetslov efter dens mening vil få for liberaliseringen af det europæiske elektricitetsmarked.

2. Forkastelsen af elektricitetsloven i Frankrig vil medføre en fordrejning af det indre marked for elektricitet i EU. EU-direktivet burde allerede have været gennemført i national lov den 18. februar, og da Frankrig er den eneste EU-medlemsstat, der endnu ikke har opfyldt denne forpligtelse, vil et sagsanlæg mod Frankrig være på sin plads. På kort sigt hjælper en langvarig retssag imidlertid ikke meget. Hvilke skridt vil Kommissionen tage på kort sigt for at hindre en fordrejning af det indre elektricitetsmarked?

3. Har Frankrigs regering underrettet Kommissionen om situationen, og er Kommissionen orienteret om, hvordan Frankrigs regering så hurtigt som muligt vil forebygge hindringer for det indre marked, og hvilke konkrete foranstaltninger vil Frankrigs regering sammen med Kommissionen træffe for at begrænse fordrejningen af det indre marked til et minimum?

4. Hvilke modforholdsregler vil Kommissionen tillade de øvrige EU-medlemsstater at træffe til gennemførelse af artiklen om gensidighed?

Svar afgivet på Kommissionens vegne af Loyola de Palacio

(13. januar 2000)

1. Kommissionen beklager, at der sket en udskydelse af vedtagelsen af lovforslaget om modernisering og udvikling af den offentlige elforsyning, som i Frankrig skulle gennemføre Europa-Parlamentets og Rådets direktiv 92/96/EF af 19. december 1996 om fælles regler for det indre marked for elektricitet(1), og som skulle sikre elproducenter fra andre medlemsstater ret til at forsyne potentielt privilegerede kunder i Frankrig og sikre de franske forbrugere et frit valg af forsyningsselskab.

2. Efter det manglende resultat af det blandede paritetiske udvalg (Senatet/Nationalforsamlingen) den 18. november 1999 bad Kommissionen den 24. november 1999 Frankrig om inden femten dage at fremsætte sine bemærkninger, og Kommissionen sendte den 23. december 1999 Frankrig en begrundet udtalelse i overensstemmelse med EF-traktatens artikel 226 (tidligere artikel 169).

Den 2. december 1999 oplyste Frankrigs statssekretær med ansvar for energi over for Rådet (energi), at den franske regering havde taget skridt til, at loven skulle vedtages i februar 2000.

3. På foranledning af Electricité de France og efter aftale med den franske regering har virksomheder med et elforbrug på over 100 GWh (dvs. 22 % af markedet) adgang til nettet til de offentlige satser til transport af elektricitet, som de eventuelt har købt af forsyningsselskaber i andre medlemsstater.

4. Det er op til medlemsstaterne at træffe beslutning om at anvende bestemmelsen om skævheder i artikel 19, stk. 5, i direktiv 96/92/EF. Kommissionen vil overvåge, om bestemmelsen anvendes korrekt, og bl.a. om de pågældende medlemsstaters marked er åbent for alle potentielle forsyningsselskaber for så vidt angår privilegerede kunder (over 100 GWh).

(1) EFT L 27 af 30.1.1997.